Ohtlik lend

"Ohtlik lend" oli Eesti kriminaalsari, milles politseiniketandem Andres Västrik (Marko Matvere) ja Rita Leidpalu (Elisabet Tamm) uurib ja lahendab juhtumeid. Sarja kaks hooaega esilinastusid Eesti Televisioonis (17. septembrist 2006 kuni 23. detsembrini 2007), kokku oli 22 jagu.
Sisututvustus.
Sarja esimese hooaja avaloos saadetakse peategelane Tallinna kriminaalpolitsei uurija Andres Västrik ebaõnnestunud politseioperatsiooni tulemusena Pärnusse "sundpuhkusele". Koos kohaliku uurija Rita Leidpaluga jätkab kalafanaatik Västrik suvepealinnas oma uurijatööd. Teisel hooajal arenevad kriminaalsed sündmused juba Tallinnas.
Tootmine.
Kriminaalsarja idee autor oli Ain Prosa, kes produtsent Raivo Suviste heakskiidul tegi sarja avaosa kirjutamise ettepaneku Mihkel Ulmanile. Valminud stsenaarium võeti hästi vastu ja samas valiti üheks peaosatäitjaks Marko Matvere. Sarja avaosa tootmist rahastas Eesti Televisioon. "Ohtliku lennu" esimene jagu valmis 2005. aasta suvel. 2006. aasta kevadel alustas Toomas Kirss ka kriminaalsarja tootmist. Tagantjärele tõdes Prosa, et kui ta oleks "Kelgukoertest" varem teadnud, poleks "Ohtlikku lendu" tegema hakanud.
"Ohtliku lennu" võtetel tehti tihedat koostööd Põhja ja Lääne politseiprefektuuriga. Sarja võtteplatsid olid paljudes Eesti paikades. Uurijate kontor asus kogu sarja võtteperioodil Tallinnas Eesti Televisiooni stuudios.
Tunnusmuusika.
Sarja tunnusmuusikaks on Sõpruse Puiestee lugu "Ma olen õnnelik, et inimesed on nii ilusad ja head", mille autorid on Allan Vainola ja Mait Vaik. Laul pärineb nende esikplaadilt "Mustale merele" (2003).
Tegelased ja osatäitjad.
"Ohtliku lennu" kesksed tegelased on politseiuurijad Andres Västrik (hüüdnimega Vistrik), keda kehastab Marko Matvere, ja Rita Leidpalu, keda kehastab Elisabet Tamm. Västrik on taktitundetu ja ropu suuga politseitöötaja, keda taltsutab korralik ja tööle pühendunud idealistist naispeategelane. Jaan Rekkor mängib nende Pärnu ülemust Rein Pihelgast. Tallinna ülemust kehastab Maria Klenskaja. Västriku endist abikaasat Katrinit mängib Piret Kalda ja tütar Kaja Ursula Ratasepp. Katrini uut meest, Västriku endist töökaaslast Marek Ollineni kehastab Leino Rei.
Sarja lõpp ja tulevik.
2007. aastal tuli sarjal tõsiselt konkureerida Kanal 2-s näidatava sarjaga "Kelgukoerad". Kui viimane alustas uut hooaega märtsis, siis "Ohtlik lend" alustas oktoobris ning eetriaeg ühtis Kanal 2 otsesaatega "Tantsud tähtedega", mis ei tulnud sarjale kasuks.
Uuringufirma TNS Emori koostatava telesaadete vaadatavuse edetabelis jõudis kriminaalsari "Kelgukoerad" 2007. aasta lõpuks esikümnesse, "Ohtlik lend" aga pidi leppima 24.–34. kohaga. Vaatajauuringutest ilmnes, et "Ohtliku lennu" vaatajate seas on selges ülekaalus vanemad inimesed..
Kuigi 2007. aastal peeti veel sarja jätkamise plaane (uutes osades alustavad Västrik ja Leidpalu kooselu ning neil sünnib laps), alustas sama meeskond (Raivo Suviste, Mihkel Ulman ja Ain Prosa) aasta lõpus tööd ajaloolise draamasarjaga "Tuulepealne maa" ja "Ohtliku lennu" edasise saatuse arutamine lükati kaugemasse tulevikku.
Ilukirjandus.
Kirjastus Elmatar avaldas 2009. aastal kriminaalsarja põhjal Kati Murutari romaniseeritud raamatusarja "Ohtlik lend":